b'\n_START_ARTICLE_\nJude\xc8\x9bul Vaslui (antebelic)\n_START_SECTION_\nA\xc8\x99ezare \xc8\x99i limite\n_START_PARAGRAPH_\nJude\xc8\x9bul Vaslui era situat \xc3\xaen estul Rom\xc3\xa2niei, \xc3\xaentr-o zon\xc4\x83 cu dealuri \xc8\x99i v\xc4\x83i, terenul fiind foarte accidentat. Se \xc3\xaenvecina cu jude\xc8\x9bele Roman, Tutova, F\xc4\x83lciu \xc8\x99i Ia\xc8\x99i.\n_START_SECTION_\nIstoric\n_START_PARAGRAPH_\n\xc3\x8en anul 1864, domnitorul Alexandru Ioan Cuza d\xc4\x83 prima lege de organizare administrativ-teritorial\xc4\x83 modern\xc4\x83 a teritoriului Rom\xc3\xa2niei. Legea prevedea \xc3\xaemp\xc4\x83r\xc8\x9birea \xc8\x9b\xc4\x83rii \xc3\xaen 33 de jude\xc8\x9be, av\xc3\xa2nd ca subdiviziuni pl\xc4\x83\xc8\x99ile \xc8\x99i comunele (urbane \xc8\x99i rurale). Jude\xc8\x9bele \xc8\x99i comunele erau investite cu personalitate juridic\xc4\x83 \xc8\x99i cu organe deliberative \xc8\x99i executive: consiliul jude\xc8\x9bean \xc8\x99i prefectul (acesta din urm\xc4\x83 ca reprezentant al guvernului \xc3\xaen teritoriu), respectiv consiliul comunal \xc8\x99i primarul (\xc3\xaen calitate de reprezentant al guvernului \xc3\xaen teritoriu). Pl\xc4\x83\xc8\x99ile erau simple subdiviziuni ale jude\xc8\x9belor, f\xc4\x83r\xc4\x83 personalitate juridic\xc4\x83, conduse de subprefec\xc8\x9bi, cu atribu\xc8\x9bii de supraveghere \xc8\x99i control asupra autorit\xc4\x83\xc8\x9bilor comunale._NEWLINE_Jude\xc8\x9bul antebelic Vaslui era \xc3\xaemp\xc4\x83r\xc8\x9bit p\xc3\xa2n\xc4\x83 \xc3\xaen 1895 \xc3\xaen 5 pl\xc4\x83\xc8\x99i: Crasna , Fundurile, Mijlocul, Racova \xc8\x99i Stemnicul. \xc3\x8en 1902 erau 3 pl\xc4\x83\xc8\x99i, Crasna fiind unit\xc4\x83 cu Mijlocul \xc8\x99i Fundurile cu Stemnicul. Jude\xc8\x9bul avea un ora\xc8\x99, 2 t\xc3\xa2rgu\xc8\x99oare, 56 comune \xc8\x99i 235 sate._NEWLINE_P\xc4\x83m\xc3\xa2ntul jude\xc8\x9bului era foarte fertil, produc\xc3\xa2nd din abunden\xc8\x9b\xc4\x83 cereale, nu numai pentru trebuin\xc8\x9bele locale, dar \xc8\x99i pentru export. Industria era reprezentat\xc4\x83 mai mult de cea casnic\xc4\x83. Localitatea Scheia era renumit\xc4\x83 pentru carierele de piatr\xc4\x83. Pie\xc8\x9bele \xc3\xaensemnate ale jude\xc8\x9bului erau: ora\xc8\x99ul Vaslui \xc8\x99i t\xc3\xa2rgu\xc8\x99oarele Cod\xc4\x83e\xc8\x99ti, Negre\xc8\x99ti \xc8\x99i Punge\xc8\x99ti.\n_START_SECTION_\nMarca\n_START_PARAGRAPH_\nApicultura se practica mai mult dec\xc3\xa2t \xc3\xaen alte jude\xc8\x9be (13993 stupi \xc3\xaen anul 1900). \xc3\x8enainte de anul 1902, jude\xc8\x9bul Vaslui a fost patria albin\xc4\x83ritului, din acest motiv, marca (stema) jude\xc8\x9bului era un stup cu albine.'